
I. INTRODUCERE

  

Problemele de protecţia mediului se pun tot mai acut, ca urmare a poluării locale, produse în diverse sectoare economice cum sunt: industria petrolieră, minieră, termoenergetică, chimică, de prelucrare a lemnului, metalurgică, siderurgică, industria construcţiilor de maşini, cimentului, transporturi, agricultură şi gospodărirea deşeurilor.

Industriile emană în atmosferă milioane de tone de oxizi de sulf, oxizi de azot, hidrocarburi şi particule în suspensii.

Cea mai mare parte din poluanţii aerului pătrund în organism prin inhalaţie şi afectează direct sănătatea. Poluarea aerului are de asemenea efecte nocive asupra agriculturii, pădurilor, resurselor de apă şi a construcţiilor.

Considerată drept cea mai amplă şi mai nocivă formă de poluare a aerului, poluarea de origine industrială este prevenită şi combătută prin trei căi principale:

· stabilirea concentraţiilor maxime admisibile de substanţe nocive în atmosferă;

· stabilirea zonelor de protecţie sanitară şi 

· reguli specifice de amplasare a zonelor industriale sau obiectivelor economice.

O contribuţie importantă la prevenirea şi combaterea poluării atmosferice o are instituirea zonelor de protecţie sanitară.

Între întreprinderile industriale care pot polua factorii de mediu şi teritoriile protejate învecinate se asigură zone de protecţie sanitară.

Suprafaţa zonelor de protecţie sanitară se consideră de la punctele de emisie în atmosferă a noxelor respective până la limita teritoriilor şi obiectivelor protejate.

Problemele principale pe care le ridică asemenea zone sunt legate de dimensionarea acestora, activităţile permise a se desfăşura aici, precum şi amplasarea obiectivelor economice care, prin natura activităţii lor, pot polua atmosfera. 

În interiorul zonei este interzisă amplasarea următoarelor obiective:

· locuinţelor, cu excepţia celor destinate strict pentru cazarea personalului de întreţinere şi intervenţie;

· unităţilor sanitare cu paturi, creşe, cămine, grădiniţe;

· bazele sportive.

Amplasarea obiectivelor economice, care prin natura activităţii lor , pot polua atmosfera se face, cu precădere, în zonele rezervate industriilor cu surse de poluare.

La alegerea amplasamentului zonei industriale sau obiectivului economic se ţine seama şi de factorii naturali capabili să influenţeze asupra condiţiilor de mediu: clima, relieful, reţeaua hidrografică şi caracteristicile solului. În acest sens, potrivit dispoziţiilor legale, unităţile economice cu surse de poluare a atmosferei sunt amplasate în zone bine ventilate, care să asigure o bună dispersie şi diluaţie a poluanţilor în atmosferă.

De asemenea, în cadrul zonelor industriale unităţile se grupează în aşa fel încât să se prevină influenţa nefavorabilă a surselor de poluare asupra sănătăţii personalului întreprinderilor învecinate; unităţile cele mai nocive se grupează la distanţele cele mai mari faţă de teritoriile populate.

Se va evita amplasarea în aceeaşi zonă a întreprinderilor industriale care elimină în atmosferă poluanţi ce îşi potenţează, prin combinare ori amestec şi acţiune succesivă, efectul nociv asupra organismului uman, asupra plantelor şi animalelor.

Pentru a pune sub control fenomenul poluării industriale, la nivelul unei ţări sunt necesare de parcurs următoarele etape:

· elaborarea unui concept de protecţie a mediului încurajator specific;

· stabilirea unui metodologii de operaţionalizare a acestui concept;

· promulgarea unei legislaţii corespunzătoare;

· realizarea infrastructurii necesare tratării afluenţilor poluanţi, controlului procesului de poluare / depoluare;

· sensibilizarea opiniei publice pentru reducerea potenţialului poluant în calitate de generatori de substanţe nocive şi ca factor restrictiv pentru activitatea poluantă a industriei.

  

 

II. Analiza principalelor directive din sectorul “Controlul poluării industriale şi managementul riscurilor” şi implementarea acestora în legislaţia română

 

Directivele din sectorul “Controlul poluării industriale şi managementul riscurilor” sunt următoarele:

· Directiva Consiliului 96/61/CEE (IPPC) privind prevenirea şi controlul integral al poluării;

· Directiva Consiliului 84/360/CEE privind poluarea aerului din surse industriale (amendată prin Directiva IPPC);

· Directiva Consiliului 96/82/CE (COMAH) privind controlul pericolului de accident major implicând substanţe periculoase;

· Directiva Consiliului 88/609/CEE (LCP) cu privire la limitarea emisiilor din instalaţii mari de ardere; 

· Directiva Consiliului 99/13/CE (VOC) cu privire la limitarea emisiilor de compuşi organici volatili din anumite activităţi şi instalaţii;

· Regulamentul 1836/93/CEE (EMAS) - scheme voluntare de eco-management şi audit;

· Regulamentul 880/92 /CEE , cu privire la Eco – etichetarea.

Toate aceste directive prevăd prevenirea şi reducerea poluării provenite din activităţi industriale. Directivele IPPC şi SEVECO prevăd şi prevenirea accidentelor.

 

· Prevenirea şi controlul poluării industriale - Directiva Consiliului 96/61/CEE (IPPC)

 

Directiva stipulează că toate activităţile: activităţi industriale, instalaţii mari de ardere, rampe de gunoi, incinerarea de deşeuri, ferme de porci şi păsări, necesită o autorizaţie integrată până în anul 2007, iar cele noi imediat.

Prevenirea poluării, minimalizarea deşeurilor şi utilizarea eficientă a resurselor inclusiv a energiei şi apei constituie scopul directivei, care accentuează asupra impactului asupra mediului privind mai întâi sursa poluării, apoi reciclarea ori de câte ori este posibil şi abia în final reducerea poluării prin tratarea aerului şi apei. La analizarea condiţiilor de autorizare trebuie utilizată o abordare integrată, care să identifice soluţiile “optime pentru mediu în ansamblu”.

Autorizarea integrată cuprinde:

· utilizarea surselor, ca materii prime şi substanţe, apă şi energie (consumuri);

· emisiile în aer şi apă;

· generarea deşeurilor (minimizarea deşeurilor prin reciclare ori de câte ori este posibil);

· zgomote şi vibraţii;

· prevenirea accidentelor, protecţia terenurilor;

· automatizarea (monitorizarea eficienţei utilajelor de producţie, a echipamentelor de depoluare şi a emisiilor).

Directiva prescrie utilizarea Tehnologiilor Optime Disponibile ( Best Available Technique – BAT).

Autorizaţia nu poate dicta utilizarea unei anumite tehnologii. Ea trebuie să specifice valorile limită de emisie conform nivelurilor BAT definite în notele Uniunii Europene BAT. Dacă soluţia nu este fezabilă din punct de vedere economic pentru întreprinderile existente, autorizaţia trebuie să cuprindă planuri de conformare.

Directiva specifică de asemenea următoarele:

· inspecţii periodice;

· revizuirea şi actualizarea periodică a autorizaţiilor;

· obligaţia întreprinderilor de a raporta orice modificare şi a autorităţilor de a actualiza autorizaţia în cazul schimbărilor substanţiale;

· accesul publicului la cererile de autorizare, autorizaţii şi rezultate de monitorizare;

· informarea UE asupra valorilor limită de emisie stabilite prin autorizaţie;

· consultarea cu statele vecine privind poluarea din surse mari (poluare transfrontalieră ).

Directiva nu specifică limite de timp pentru conformarea cu BAT.

Deşi intenţia directivei este de a elibera o singură autorizaţie integrată, ea dă totuşi posibilitatea eliberării de autorizaţii separate (apă, deşeuri, aer) cu condiţia ca acestea să fie coordonate şi ca toate să conţină secţiuni în care să explice cum s-a asigurat într-o măsură “viabilă din punct de vedere economic” şi că “ a fost aleasă soluţia cea mai bună pentru mediu în ansamblu”.

Consideraţii şi recomandări privind transpunerea şi implementarea Directivei IPPC în România

Actualul sistem de autorizare din România stabilit conform Legii 137/1995 şi Ordinului Ministrului 125/1996 pentru aprobarea procedurii de reglementare a activităţilor economice şi sociale cu impact asupra mediului nu respectă prevederile Directivei IPPC.

Principalele deficienţe constau în:

· unităţile industriale nu sunt evaluate în mod individual;

· nu există un sistem de utilizare a BAT pentru stabilirea valorilor limită de emisii în autorizaţii;

· autorizaţiile nu conţin şi alte tipuri de măsuri în raport, în afară de condiţiile normale de funcţionare (prevederi pentru accidente etc);

Majoritatea industriilor din România utilizează utilaje de producţie învechite. Înlocuirea acestor echipamente se efectuează în general de către societăţile în care se modifică procesul de fabricaţie. Utilajele mai noi sunt însă adesea instalate pe linii de producţie învechite. De aceea de multe ori performanţa ecologică şi eficienţa funcţionării nu se modifică sau se îmbunătăţesc prea puţin.

Scopul principal în acest sector este stabilirea unui sistem de autorizare pentru prevenirea integrată a poluării în România.

Implementarea directivei nu va include numai transpunerea cadrului legal, ci şi introducerea de exemplu a unor proceduri şi structuri administrative care să sprijine cadrul legal.

Sistemul integrat trebuie să respecte cerinţele Directivei IPPC (Directiva Consiliului 96/61/CE din 24 septembrie 1996 privind prevenirea şi controlul integrat al poluării). 

Prin urmare viitorul sistem de autorizare va trebui:

· să reglementeze toate formele de impact asupra mediului într-o singură autorizaţie integrată;

· să introducă noţiunea de Tehnologie Optimă Disponibilă (BAT);

· să adopte o abordare individuală a autorizării;

· să asigure ca funcţionarea instalaţiilor să nu se poată efectua înainte de eliberarea autorizaţiei de mediu.

În ceea ce priveşte domeniul protecţiei mediului, Directiva IPPC acoperă o mare varietate de impacte asupra mediului, inclusiv emisii poluante în aer, apă, sol, producţia/eliminarea deşeurilor, utilizarea energiei, accidente şi poluarea amplasamentelor.

Emisiile pot fi sub formă de substanţe, căldură, zgomote sau vibraţii şi sunt considerate poluare dacă “ pot dăuna sănătăţii omului sau calităţii mediului, determina prejudicii proprietarilor de materiale, afectează sau împiedică amenajările şi alte utilizări legitime ale mediului înconjurător”.

Îndeplinirea obligaţiilor se asigură prin implementarea procedurii integrate de autorizare. Cererile de autorizare trebuie să conţină informaţii asupra instalaţiilor şi activităţilor, substanţelor, consumului sau producţiei de apă şi energie, surselor de emisii, condiţiilor de amplasament, naturii şi cantităţilor de emisii previzibile ca şi asupra impactului probabil asupra mediului, tehnicilor de ameliorare propuse, măsurilor de prevenire şi recuperare a deşeurilor şi măsurilor planificate pentru monitorizarea emisiilor.

Similar, autorizaţia eliberată de autoritatea competentă trebuie să conţină condiţiile care vor asigura respectarea obligaţiilor de către titularul activităţii. Condiţiile de autorizare pentru emisii trebuie în mod normal să fie sub forma unor valori limită pe baza tehnologiilor optime disponibile (BAT). În acelaşi timp, trebuie subliniat că Directiva IPPC cere respectarea în orice condiţii a standardelor de calitate a mediului.

Toate problemele de mediu de mai sus vor trebui să fie reflectate de către viitorul ordin privind autorizarea instalaţiilor IPPC în România.

Trebuie discutat dacă sistemul de autorizare IPPC va cuprinde numai instalaţiile tratate de Directiva IPPC sau toate activităţile sociale şi economice cuprinse în prezent în sistemul de autorizare din România (Legea 137/1995 şi Ordinul 125/1996).

Se recomandă stabilirea unui singur sistem comun de autorizare care poate stabili prevederi şi proceduri comune pentru toate instalaţiile, şi prevederi speciale pentru instalaţiile din directiva IPPC (ex: aplicarea BAT, audierea publică a cererilor etc.).

Pe termen lung se poate considera reglementarea unor activităţi non – IPPC (activităţi economice şi sociale) care sunt astăzi tratate în mod diferit în procesul de autorizare.

Societăţile mici cu producţie simplă (ateliere auto, restaurante, tipografii etc ) ar putea fi reglementate printr-un set standard de condiţii – reglementări pe ramură (care ar putea stabili setul unic de condiţii pe care să le respecte agentul economic).

Actualul sistem de autorizare din România este un bun punct de plecare pentru elaborarea unui nou sistem comun de autorizare. Sistemul de autorizare din România nu respectă în totalitate cerinţele cerute de directiva IPPC. 

Va trebui deci să fie revizuită /amendată actuala reglementare (Ordinul nr. 125/1996) sau să se elaboreze o reglementare nouă. 

 

 

· Poluarea aerului ca rezultat al activităţii întreprinderilor industriale - Directiva Consiliului 84/360/CEE

 

Această directivă cere ca toate activităţile enumerate în anexa sa să fie autorizate cu valori limită de emisii. 

Întreprinderile trebuie să aplice Tehnologia Optimă Disponibilă (BAT) pentru minimizarea emisiilor. Directiva va fi înlocuită de Directiva IPPC în anul 2007. 

România poate să ignore această directivă şi să se axeze direct pe directiva IPPC.

 

· Directiva Consiliului 88/609/CEE privind limitarea emisiilor de la instalaţiile mari de ardere (LPC)

 

Directiva privind instalaţiile mari de ardere (LCP) stabileşte valorile limită de emisie pentru LCP>50 MW la întreprinderile noi pentru SO2, NOx şi particule şi valorile ţintă de reducere pentru întreprinderile vechi.

Valorile ţintă medii îşi propun să atingă un nivel de reducere de 30% la NOx şi de 59% la SO2 faţă de nivelul existent în 1980.

Lista LCP cuprinde:

· centrale termice,

· centrale electrice;

· centrale termo - electrice;

· rafinării; oţelării cu cuptoare înalte;

· alte instalaţii de topire şi producere a căldurii (ca de exemplu: industria producerii făinii de peşte, marile abatoare, distilării).

 

Un proiect de directivă, “Directiva plafon”, ar putea elimina treptat abordarea pe sector. Proiectul îşi propune reducerea emisiilor de SO2, NOx, COV şi NH3 din toate activităţile industriale.

Consideraţii şi recomandări privind transpunerea şi implementarea Directivei în România

Legislaţia română de referinţă pentru Directiva 88/609/CEE cuprinde:

· Legea protecţiei mediului 137/1995 (art. 8, 40, 46 şi anexa II paragraful 2.1.);

· Ordinul MAPPM 125/1996 privind procedurile de reglementare a activităţilor sociale şi economice cu impact asupra mediului;

· Ordinul MAPPM 462/1993 pentru aprobarea condiţiilor tehnice de protecţie a atmosferei şi normele metodologice de determinare a emisiilor poluante din surse staţionare.

Ordinul MAPPM 462/1993 stabileşte valorile limită de emisie pentru instalaţiile de ardere noi şi existente, limite de emisie ce sunt conforme cu cele prevăzute de Directiva UE, cu excepţia valorilor limită la particulele solide din instalaţii cu putere termică instalată de peste 500 MW/h. (100 mg/Nm3 în România faţă de 50 în directivă).

Art. 10 al Ordinului 462/1993 stabileşte termene pentru modernizarea sistemelor de depoluare. Termenul limită pentru modernizarea sistemelor de depoluare este de 7 ani de la data intrării în vigoare a condiţiilor tehnice cuprinse în acest ordin.

Termene mai scurte pot fi stabilite când:

· emisiile înregistrează valori de 3 sau de mai multe ori mai mari decât valorile fixate pentru limitarea preventivă a acestora;

· emisiile provocate de instalaţii sunt excesive. 

 

 

Obiectivele de transpunere şi implementare a acestei directive sunt strâns legate de obiectivele generale pentru întregul sector:

· transpunerea directivei LCP în 2003;

· noul ordin ministerial pentru transpunerea Directivei va intra în vigoare în 2005, respectiv LCP-urile noi şi cele existente vor trebui să se conformeze la normele UE începând din 2005.

 

	Legislaţie existentă ce trebuie amendată
	An

	Schimbarea valorilor limită de emisie din Ordinul 462/1993 pentru conformarea completă la propunerile Directivelor LCP pentru instalaţii noi
	2002

	Amendarea după necesităţi a modificărilor la Ordinul 462/1993 privind reducerea emisiilor la instalaţiile LCP existente
	2003


Sursă: Ministerul Apelor , Pădurilor şi Protecţiei Mediului

Pentru implementarea cu succes în România este necesar:

· să se identifice marile instalaţii de ardere din ţară;

· să se întocmească un program naţional de reducere a poluării pentru instalaţiile existente care să fie negociat de UE. Pentru ca planul să fie cât mai rentabil din punct de vedere economic el trebuie să se concentreze numai pe instalaţiile LPC unde “rentează”. Planul trebuie atent coordonat cu strategia generală din sectorul aerului (respectarea directivei cadru pentru aer) şi cu planurile de dezvoltare din sectorul energetic.

 

 

 

 

 

· Directiva Consiliului 96/82/CE cu privire la controlul pericolului de accident major implicând substanţe periculoase (COMAH / SEVESO)

 

Directiva 82/501, actualizată în 1987, este prima reglementare comunitară în vederea prevenirii accidentelor grave şi a limitării consecinţelor lor. Prevederile acesteia obligă fabricanţii din statele membre să informeze autorităţile despre substanţele, instalaţiile şi riscurile de accidente grave pe care le presupune activitatea lor (nu sunt prevăzute aici şi instalaţiile din domeniul nuclear).

Directiva 88/610 extinde câmpul de aplicare la depozitarea produselor chimice periculoase, sub toate formele. 

Prevederile în acest domeniu au fost completate prin Directiva 96/82/CEE care se numeşte neoficial directiva SEVESO II sau COMAH.

Directiva îşi propune să reducă riscurile de accident major şi să limiteze consecinţele pentru om şi mediu ale accidentelor ce implică substanţe periculoase din întreprinderi industriale. Directiva se referă astfel la autorităţile însărcinate cu:

· siguranţa muncii;

· siguranţa publică în afara incintei întreprinderii;

· siguranţa mediului;

· siguranţa proprietăţii.

Întreprinderile trebuie să respecte prevederile directivei, dacă substanţele periculoase depozitate depăşesc cantităţile specificate în anexe. 

Sfera de cuprindere a directivei nu se referă decât la prezenţa substanţelor periculoase în întreprinderi.

Directiva nu se aplică pentru:

· instalaţiile militare;

· pericolul de radiaţii ionizate;

· transportul substanţelor periculoase şi depozitarea temporară a acestora;

· transportul prin conducte;

· exploatarea mineralelor în mine şi cariere sau prin forjare;

· gropi de gunoi (risc de explozie a metanului).

Directiva urmăreşte o abordare pe două categorii, respectiv pentru fiecare substanţă menţionată în anexele 1 şi 2 există două tipuri de cantităţi (valori de prag) pentru încadrare:

· categoria superioară şi 

· categoria inferioară.

Se presupune că riscul prezentat de o instalaţie creşte în raport cu cantitatea de substanţe prezente pe amplasament. Prin urmare, directiva impune mai multe obligaţii întreprinderilor din categoria superioară decât celor din categoria inferioară.

Obligaţiile titularilor de activităţi

Întreprinderile din categoria superioară sunt obligate să întocmească un raport de siguranţă. Celelalte trebuie doar să notifice autorităţile asupra existenţei substanţelor.

Ambele categorii de întreprinderi trebuie să prevină accidentele luând toate măsurile necesare pentru a împiedica accidentele şi pentru a le limita urmările pentru om şi mediu.

Ambele categorii trebuie să întocmească politici de prevenire a accidentelor majore şi să se asigure de implementarea corespunzătoare a acestora. Orice accident sau pericol de accident trebuie raportat autorităţilor.

Întreprinderile din categoria superioară trebuie de asemenea să prezinte planuri interne şi externe de urgenţă şi informaţii pentru public.

Obligaţiile autorităţilor:

· analizarea rapoartelor de siguranţă şi impunerea de măsuri mai stricte sau a încetării activităţii în caz de necesitate;

· identificarea grupurilor de întreprinderi unde poate avea loc “efectul dominoului”;

· asigurarea ca nici o întreprindere să nu-şi poată începe activitatea înainte ca raportul de siguranţă să fie prezentat şi analizat;

· raportarea accidentelor la Uniunea Europeană;

· inspectarea periodică a întreprinderilor;

· luarea în calcul a obiectivelor acestei directive în politica de stabilire a folosinţei terenurilor.

Anexele la directivă cuprind:

· lista substanţelor nominalizate şi a valorilor de prag care determină încadrarea întreprinderii în categoria superioară sau inferioară;

· lista criteriilor pentru celelalte substanţe şi valorile prag care determină încadrarea întreprinderii în categoria superioară sau inferioară;

· date ce trebuie prezentate în raportul de siguranţă ( de către întreprinderile din categoria superioară);

· cerinţele pentru planurile interne şi externe de urgenţă ce trebuie prezentate de întreprinderile din categoria superioară;

· elemente şi informaţii ce trebuie prezentate publicului de întreprinderile din categoria superioară;

· criteriile de notificare a Comisiei Europene în caz de accident major.

 

 

 

 

Consideraţii şi recomandări privind transpunerea şi implementarea Directivei în România

· realizarea transpunerii în anul 2003 şi intrarea în vigoare a legislaţiei în 2005;

· toate societăţile existente vor trebui să depună notificări conform art.6 din Directivă înainte de anul 2007;

· toate societăţile existente vor fi solicitate să depună rapoarte de siguranţă între 2005 – 2013. Această programare trebuie coordonată cu planul de depunere a cererilor de autorizare pentru IPPC;

· un obiectiv este ca autorităţile să dispună de capacitatea necesară pentru evaluarea şi prelucrarea rapoartelor de siguranţă în termen de un an de la primirea acestora.

Organizarea activităţilor în raport cu Directiva SEVESO se bazează actualmente pe:

· Legea 124/1995 – legea pentru aprobarea Ordonanţei 47 din 1994 privind apărarea împotriva dezastrelor;

· Legea protecţiei civile nr. 106 din 1996;

· OUG 14 din 13 martie 2000 privind înfiinţarea formaţiunilor de protecţie civilă pentru intervenţie de urgenţă în caz de dezastre;

· OUG 179 din 26 octombrie 2000 privind modificarea şi completarea Legii protecţiei civile nr. 106/1996, a OUG 47/1994 şi a OUG 14/2000.

La nivel naţional, Comisia guvernamentală pentru apărare împotriva dezastrelor are responsabilităţi legate de toate cele trei tipuri de dezastre: nucleare, biologie şi chimie. Sarcina comisiei este de a stabili reguli de apărare în caz de dezastre, de elaborare a planurilor specifice de apărare, de a aproba planurile locale, de a participa la elaborarea unor planuri naţionale generale de management al dezastrelor etc. 

Comisia este alcătuită din 9 subcomisii, câte una pentru fiecare domeniu: inundaţii; cutremure; accident nuclear; explozii mari; pentru accidente deosebit de grave pe căi de comunicaţii; în caz de dezastre şi epidemii; contaminări radioactive, chimice sau biologice a produselor vegetale şi animale; incendii în masă; telecomunicaţii.

Comisiile centrale specializate pe tipuri de dezastre îşi constituie secretariate tehnice permanente care elaborează propuneri de măsuri de protecţie, intervenţie, recuperare şi reabilitare, urmărind îndeplinirea lor.

În teritoriu se organizează comisii judeţene aflate în subordinea administraţiei publice locale şi conduse de către prefecţi.

Răspunderile comisiilor judeţene sunt de control şi asistenţă acordată societăţilor comerciale, de asigurare a informării publicului prin intermediul presei asupra zonelor de risc potenţial şi de asistenţă şi coordonare a măsurilor în caz de accident.

Societăţile trebuie să întocmească un raport de siguranţă (evaluarea riscurilor) însoţit de un plan de urgenţă.

Societăţile trebuie să asigure monitorizarea şi controlul clădirilor, instalaţiilor, mijloacelor de transport şi parametrilor de mediu. În caz că se identifică un potenţial risc ele trebuie să notifice autorităţile şi să pună instalaţia sub supraveghere.

Dacă se produce un accident, compania trebuie să raporteze la Comisia judeţeană care la rândul ei va raporta Comisiei centrale.

Se estimează că organizarea actuală este în cea mai mare măsură corespunzătoare transpunerii şi implementării directivei Seveso.

Acţiuni necesare pentru implementarea Directivei Seveso :

· analiza detaliată a legislaţiei şi reglementărilor existente şi evaluarea necesităţii unei hotărâri de guvern integrate pentru toate domeniile;

· stabilirea autorităţilor care să se ocupe de : notificări, politici de prevenire, rapoarte de siguranţă, planuri de urgenţă, raportarea accidentelor, planuri de inspecţie, raportare la UE;

· stabilirea unui sistem de înregistrare a întreprinderilor (computerizat);

· întocmirea planurilor de inspecţie;

· un plan de educare, instruire şi asistenţă pentru autorităţile din grupul de lucru şi publicul larg;

· programarea întreprinderilor existente în vederea conformării;

· raportarea accidentelor majore la Uniunea Europeană.

 

· Directiva Consiliului 99/13/CEE (VOC) privind limitarea emisiilor de compuşi organici volatili din anumite activităţi şi instalaţii

 

Directiva îşi propune să înlocuiască utilizarea anumitor substanţe periculoase şi să reducă emisiile unor compuşi organici volatili din anumite activităţi.

Activitatea este supusă prevederilor directivei dacă utilizează compuşi organici volatili în cantităţi ce depăşesc valorile de prag menţionate în directivă.

Prevederile pentru titularii de activităţi sunt, printre altele:

· înlocuirea celor mai periculoase substanţe (mutagene, carcinogene, toxice) în măsura în care este posibil;

· valori limită pentru emisii în aer (gaze reziduale), emisii fugitive şi emisii totale;

· planuri de reducere care să înlocuiască valorile limită la emisii în anumite cazuri;

· întocmirea unor planuri de gestionare a solvenţilor;

· monitorizarea emisiilor.

Autorităţile publice trebuie să se asigure că toate activităţile ce cad sub incidenţa acestei directive sunt autorizate sau cel puţin înregistrate. Dacă activitatea este supusă autorizării conform IPPC, i se va acorda o astfel de autorizaţie care va include şi prevederile directivei VOC.

Posibilitatea de limitare la înregistrarea activităţilor se aplică dacă există un “Plan Naţional de Reducere”. În acest caz activităţile vor fi considerate laolaltă şi se va stabili un plan de reducere a emisiilor la scară naţională ce va fi prezentat Uniunii Europene (conform directivei LCP).

Reducerile realizate trebuie să fie aceleaşi cu cele ce s-ar fi obţinut dacă s-ar fi stabilit valori limită de emisie la toate întreprinderile.

Consideraţii şi recomandări privind transpunerea şi implementarea directivei în România

România va trebui să găsească soluţia optimă – plan naţional sau limite maxime pentru fiecare sector. Stabilirea unui plan naţional va necesita printre alte cunoştinţe vaste de ordin tehnic şi industrial şi o capacitate administrativă considerabilă, deoarece va trebui să se aducă dovezi că planul naţional va determina obţinerea aceleiaşi reduceri ca cele realizate prin stabilirea valorilor limită de emisie.

Ordinul Ministrului nr. 462/1993 tratează solvenţii carcinogeni şi halogenaţi, dar nu specifică şi obligaţia de a elimina treptat substanţele carcinogene şi mutagene conform cerinţelor din Directiva VOC.

Ordinul cuprinde:

- limitarea emisiilor la instalaţiile staţionare noi;

· limitarea emisiilor la instalaţiile staţionare existente;

· controlul emisiilor instalaţiilor staţionare;

· controlul emisiilor datorate vehiculelor;

· controlul emisiilor de la combustibili şi carburanţi.

Nu există până în prezent un inventar al numărului de activităţi din România ce intră sub incidenţa Directivei VOC. 

Există un proiect de asistenţă pentru programul de acţiune pentru protecţia mediului ( Environment Action Programme Support - EAPS finanţat de USAID).

Acest program are ca obiect implementarea şi instruirea personalului pentru utilizarea modelului CORINAIR şi AP 42 al Agenţiei Americane pentru Protecţia Mediului şi a programelor de modelare a dispersiei în aer.

Potrivit OM 462/1993 instalaţiile industriale trebuie să respecte valorile limită de emisii echivalente cu cele stabilite în Directiva VOC.

 

Transpunerea Directivei VOC în cadrul legislativ din România se va finaliza în 2003.

 

	Legislaţie existentă ce trebuie amendată
	An

	Legea nr. 137/95 a Protecţiei mediului
	2002

	Ordinul 462/93 privind condiţiile tehnice pentru protecţia atmosferei
	2002

	Legislaţie nouă
	 

	Posibil ordin comun privind limitarea emisiilor de compuşi organici volatili din utilizarea solvenţilor organici în anumite activităţi şi instalaţii
	2003


Sursă: Ministerul Apelor, Pădurilor şi Protecţiei Mediului

Noul Ordin pentru limitarea emisiilor de compuşi organici volatili provenind din utilizarea solvenţilor organici în anumite activităţi şi instalaţii în România va trebui să intre în vigoare în 2005.

Implementarea completă a Directivei VOC se va realiza în anul 2015. 

Toate instalaţiile / activităţile supuse directivei vor trebui să se conformeze la valorile limită de emisie stabilite în Directiva VOC.

Implementarea Directivei VOC va fi strâns corelată cu implementarea Directivei IPPC.

 

 

 

 

 

 

· Regulamentul Consiliului 1836/93 privind scheme voluntare de eco-management şi audit (EMAS)

Regulamentul 1836/93, din 29 iunie 1993, stabileşte o schemă voluntară de eco-management şi audit pentru companiile industriale participante ce doresc recompense şi promovarea unei mai bune performanţe de mediu în activităţile industriale.

Regulamentul cere amplasamentelor participante:

· să stabilească şi să implementeze politici, programe şi sisteme de management;

· să auditeze activităţile de pe amplasamentul respectiv şi

· să facă publice rapoartele privind performanţele lor de mediu.

Participanţii trebuie să ia următoarele măsuri:

· să adopte o politică de mediu – care să includă respectarea instrumentelor de reglementare, să aducă permanent îmbunătăţiri performanţei de mediu şi să reducă impactul asupra mediului;

· să efectueze un studiu de mediu pe amplasament;

· să introducă un program de protecţie a mediului şi un sistem de management de mediu.

Consideraţii şi recomandări privind transpunerea şi implementarea regulamentului în România

Deşi regulamentele Uniunii Europene nu trebuie transpuse în legislaţia naţională, totuşi, statele trebuie să ia anumite măsuri administrative pentru a permite intrarea acestora în vigoare la data aderării la UE.

· stabilirea unui sistem de acreditare şi control al auditorilor de mediu acreditaţi; 

· trimiterea la Comisie a listei actualizate a auditorilor de mediu acreditaţi din 6 în 6 luni;

· ţările candidate pot alege să aplice prevederi analoge schemei de eco- management şi audit înainte de a adera la Uniunea Europeană;

· regulamentul EMAS cere statelor membre să constituie foruri competente însărcinate cu înregistrarea amplasamentelor şi comunicarea listei de amplasamente înregistrate la Comisie. Competenţa acestor foruri trebuie să fie de aşa natură încât să le garanteze independenţa şi neutralitatea.

 

 

· Regulamentul 880/92/CEE privind Eco etichetarea

 

Regulamentul 880/92/CEE, din 23 martie 1992, privind schema de acordare a eco – etichetei UE îşi propune promovarea proiectării, producţiei, comercializării şi utilizării produselor cu impact redus asupra mediului pe tot parcursul ciclului lor de existenţă.

Regulamentul caută, de asemenea, să ofere consumatorilor informaţii mai bune privind impactul produselor asupra mediului. Nu se aplică produselor alimentare, farmaceutice, băuturilor, substanţelor periculoase reglementate de Directiva 67/548/CEE sau 88/379/CEE, nici produselor fabricate prin procese ce pot vătăma în mod serios omul sau mediul.

Condiţiile de acordare pentru fiecare grup de produse trebuie determinate de către un Comitet format din reprezentanţii statelor membre după un proces de consultări în care sunt implicate toate grupele de interes din industrie, comerţ, consumatori şi organizaţii de mediu.

Criteriile pentru acordarea eco – etichetei unui grup de produse durează 3 ani şi sunt determinate în funcţie de analiza ciclurilor de viaţă al grupelor de produse în baza menţinerii unui înalt nivel de protecţie a mediului.

 

Până acum au fost determinate criterii de eco-etichetare pentru următoarele produse: maşini de spălat vase, materiale de îmbunătăţiri funciare, hârtie igienică, prosoape de hârtie, detergenţi de rufe, becuri cu unu şi două filete, vopsele şi lacuri pentru interioare, lenjerii de pat şi tricouri, maşini de spălat rufe, hârtie de cuptor, frigidere, încălţăminte, computere personale şi textile în general.

Decizia Comisiei 93/326/CEE stabileşte instrucţiuni pentru stabilirea costurilor şi taxelor în legătură cu eco–etichetarea. Ea specifică obligaţia de plată a unor taxe anuale de utilizare a eco–etichetei.

Pentru a începe conştientizarea publicului şi a agenţiilor guvernamentale, MAPPM sugerează crearea unui Comitet şi a unui Secretariat al Eco-etichetării subordonat acestuia, care să se ocupe în viitor de acordarea eco -etichetării.

Comitetul naţional se va constitui şi va fi condus de către MAPPM. Comitetul va recomanda schema şi programul de implementare şi va numi secretariatul eco-etichetării. Secretariatul va funcţiona ca unitate specializată subordonată noii Direcţii de control pentru poluarea industrială.

Comitetul va decide dacă este cazul să se adopte o schemă de eco-etichetare pentru România înainte de aderare la Uniunea Europeană. În acest caz, sistemul românesc va trebui să fie conform legislaţiei UE privind etichetarea eco.

Constituirea Secretariatului va ţine seama de sarcinile mai urgente ce revin directivelor cuprinse în acest sector. 

Ca şi Regulamentul EMAS, Regulamentul de Eco etichetare poate fi aplicat în România în momentul aderării la UE. Este necesară însă baza legală pentru crearea Comitetului şi Secretariatului pentru eco etichetare.

 

 C O N C L U Z I I

 

Alături de domenii precum cel economic, politic, social etc., mediul reprezintă unul dintre cele mai dificile şi costisitoare sectoare a căror reformă este necesară României în eforturile sale de aderare la Uniunea Europeană. Această vastă reformă include, între altele, armonizarea şi adaptarea legislaţiei naţionale celei comunitare, pentru realizarea acquisului comunitar de mediu, ceea ce are profunde implicaţii financiar economice, instituţionale şi sociale.

Eforturile pentru armonizarea şi completarea legislaţiei privind mediul, aşa cum se reflectă în experienţa ultimilor ani, au arătat că protecţia şi îmbunătăţirea calităţii mediului sunt deopotrivă dificile şi costisitoare.

Reforma privind mediul şi progresul în ce priveşte protecţia şi îmbunătăţirea acestuia interesează nu numai statele candidate, dar şi statele membre. De altfel, acestea din urmă s-au implicat în efortul de reformă şi aproximare prin mai multe căi, inclusiv prin sprijin tehnic, tehnologic, financiar şi managerial. În plus Uniunea Europeană recunoaşte că ar fi nerealistic a cere statelor candidate a se alinia imediat standardelor deja existente. 

În ce priveşte eforturile de armonizare şi completare a ordinii juridice naţionale din ultimul deceniu, câteva acte normative esenţiale au fost adoptate. Ritmul adoptării a fost departe de cel aşteptat şi necesar, şi aceasta se explică, printre altele, prin întârzierea cu care proiectele de legi privind protecţia mediului au fost elaborate şi apoi puse în discuţia Parlamentului sau prin lipsa consensului politic necesar votului pozitiv pentru adoptarea actelor normative. Mai mult, unele acte normative nou adoptate au necesitat modificări şi/sau completări, după caz, fie pentru că aplicarea acestora era imposibilă practic, datorită normelor de aplicare, fie pentru că dispoziţiile actului normativ nou adoptat erau în contradicţie cu dispoziţiile actelor normative aflate deja în vigoare. Aşa este, de exemplu, cazul Legii nr. 73/2000 privind Fondul Naţional de Mediu, modificată prin OUG 145/21 mai 2001.

Lipsa cadrului instituţional adecvat, atât la nivel central, cât şi la nivel local, lipsa sau numărul extrem de redus al personalului specializat, fluctuaţia sau pregătirea deficitară a celui existent se adaugă cauzelor pentru care aplicarea, eficienţa şi controlul aplicării legislaţiei de mediu sunt încă deficitare.

Responsabilitatea instituţiilor administraţiei publice centrale şi locale în cadrul procesului de armonizare a legislaţiei naţionale cu cerinţele acquis-ului comunitar în domeniul protecţie industriale sunt următoarele:

· transpunerea directivelor specifice, precum şi elaborarea programelor de implementare a noii legislaţii;

· implementare şi control:

· emiterea autorizaţiilor, inspecţie, monitoring, control;

· elaborarea şi aplicarea planurilor de reducere a emisiilor, prin introducerea celei mai bune tehnologii disponibile;

· controlul aplicării reglementărilor în vigoare;

· identificarea mecanismelor financiare de implementare;

· dezvoltarea planurilor de reducere a emisiilor;

· dezvoltarea sistemului de comunicare şi înregistrare a datelor IPPC;

· dezvoltarea planurilor de management al riscului.

Măsurile prioritare ce trebuie a fi luate în anul 2002 în ceea ce priveşte controlul poluării industriale şi managementul riscului

· crearea unui registru naţional (baza de date) cu toate datele necesare procesului de armonizare prevăzute de cerinţele directivelor din acest domeniu (decembrie 2002 –deoarece este necesară inventarierea surselor);

· realizarea unei strategii de implementare ce are drept parte componentă reinventarierea instalaţiilor ce cad sub incidenţa prevederilor IPPC – august 2002;

· amendarea Ordinului Ministrului Apelor, Pădurilor şi Protecţiei Mediului nr. 756/1997 pentru aprobarea reglementării privind evaluarea mediului ( decembrie 2002 - deoarece trebuie realizate actele normative la sectoarele calitatea aerului şi apei);

· amendarea Ordinului Ministrului Apelor, Pădurilor şi Protecţiei Mediului nr. 184/1997 pentru aprobarea procedurii de realizare a bilanţurilor de mediu (decembrie 2002 - trebuie realizate actele normative privind evaluarea impactului asupra mediului);

· înfiinţarea, în cadrul Directivei de Control Ecologic şi Monitoring al Ministrului Apelor, Pădurilor şi Protecţiei Mediului, a unui compartiment de control al poluării industriale, cu rol de autoritate componentă, cu un efectiv de 5 persoane şi creşterea numărului de personal la 25 de angajaţi – august 2002;

· emiterea unui Ordin comun al Ministrului Apelor, Pădurilor şi Protecţiei Mediului şi Resurselor pentru transpunerea Directivei privind limitarea emisiilor anumitor poluanţi în atmosferă la instalaţii mari de ardere – decembrie 2002;

· finalizarea strategiei şi planului de acţiune pentru reducerea emisiilor de NOx şi SO2 în conformitate cu prevederile directivei - decembrie 2002;

· evaluarea costurilor necesare dotării cu instalaţii de desulfurare şi denitrificare (LCP) – decembrie 2002;

· transpunerea Directivei SEVESO prin aprobarea a două Hotărâri de Guvern care vor cuprinde procedurile pentru: 

· realizarea inventarului privind controlul substanţelor periculoase,

· programarea întreprinderilor existente la prezentarea raportului de siguranţă. - august 2002;

· ratificarea Convenţiei asupra efectelor transfrontaliere a accidentelor industriale – august 2002;

· elaborarea, de către Ministrul Industriilor şi Resurselor împreună cu Ministerul Apelor, Pădurilor şi Protecţiei Mediului, a unei strategii sectoriale şi globale, pentru evaluarea costurilor necesare implementării Directivei nr. 1999/13/CE privind limitarea emisiilor de compuşi organici volatili provenind din utilizarea solvenţilor organici în anumite activităţi şi instalaţii (COV) - decembrie 2002 (deoarece este necesară inventarierea instalaţiilor care utilizează solvenţi).

